Pragiedruliai

Pragiedruliai – kūrybiškumo centras, atidarytas 2023 m. gegužės 13 d. Skaistakalnio parke, Panevėžyje. Centras įsikūrė rekonstruotoje poeto, advokato Juozo Čerkeso-Besparnio sodyboje (Ukmergės g. 59a).

2024 m. balandžio 27 d. įvyko finalinis „Pragiedrulių“ atidarymas, kurio metu duris atvėrė ir modernus 350 m2 stiklinis sodybos priestatas. „Pragiedruliai“ yra 2024 m. gegužės mėn. atidaryto naujausio Lietuvoje šiuolaikinio meno muziejaus Stasio Eidrigevičiaus menų centro padalinys.

„Pragiedrulių“ centre veikia dailės, tekstilės dizaino, taikomojo teatro, garso ir vaizdo (audio-video), alternatyviosios fotografijos studijos, parodų erdvė, organizuojami bendruomenės renginiai. Įamžinant  J. Čerkeso-Besparnio pomėgius ir vertybes kūrybiškumo centro teritorijoje įrengtas bendruomenei skirtas sodas. Vykdoma rezidencijų programa, leidžianti užsienio menininkams kurti ir gyventi Panevėžyje.

„Pragiedruliai“ aktyviai bendradarbiauja su kitomis kultūros įstaigomis: teatru „Menas“ bei Panevėžio muzikiniu teatru, įvairiomis miesto mokyklomis, bendruomenėmis.

 Sodybos istorija 

1926 m. 9 ha sklype, buvusio Skaistakalnio dvaro teritorijoje, iš Rusijos grįžusio J. Čerkeso iniciatyva, pastatytas tuo metu modernus raudonų plytų sodybos namas. Jo teritorijoje, Žagienio upelio vingyje, iškilo visuomenininko puoselėjamas sodas, o sodybai suteiktas „Pragiedrulių“ vardas. Joje neretai rinkdavosi miesto menininkai, literatai, kita inteligentija. Su šeima J. Čerkesas sodyboje gyveno iki 1949 m., nuo tada ne kartą pasikeitė raudonų plytų namo šeimininkai, vėliau jis apleistas. 1994 m. sodybai suteiktas architektūros paminklo statusas. 2016 m. paskelbtas projekto konkursas, kuriuo siekiama sutvarkyti Skaistakalnio parką ir rekonstruoti bei kultūrinei veiklai pritaikyti J. Čerkeso „Pragiedrulių“ sodybą. Pagal projektą pastate įkurtas kūrybiškumo centras „Pragiedruliai“.

 Išnašos 

 Nuorodos 
 Oficiali svetainė

Kategorija:Panevėžio muziejai